અમદાવાદમાં નર્મદાનું પાણી મેળવવા માટે મ્યુનિસિપલ તિજોરીમાંથી દર વર્ષે રૂ.૬૦ કરોડ રાજ્ય સરકારને ચૂકવાઇ રહ્યા છે. પ્રતિ હજાર લિટર નર્મદાનું પાણી રૂ.ર.૬૦ ખર્ચીને તંત્ર મેળવી રહ્યું છે. કરોડો રૂપિયા સરફેસ વોટર (નદીનાં પાણી) પાછળ ખર્ચવા છતાં પણ લાખો લોકો આજે પણ ભારે ક્ષારયુક્ત ગ્રાઉન્ડ વોટર (ભૂગર્ભ જળ) પીવા વિવશ છે. કેમ કે શહેરને સ્માર્ટ સિટી બનાવવાનાં બગણાં ફૂંકતા સત્તાધીશો અમદાવાદીઓને પીવાનું શુદ્ધ પાણી પૂરું પાડવામાં નિષ્ફળ નિવડ્યા છે. દશથી વધુ વર્ષ પહેલાં ઔડાની જૂની લિમિટને બે તબક્કામાં કોર્પોરેશનમાં ભેળવી દેવાઇ છતાં હજુ અનેક વિસ્તારો નર્મદાનાં પાણીથી વંચિત હોઇ સત્તાવાળાઓ નવા નવા બોર ખોદીને લોકોને ફલાેરાઇડવાળું પાણી પીવડાવી રહ્યા છે.